2. ปัจจัยความเสี่ยง

บริษัท แอล เอช ไฟแนนซ์เชียล กรุ๊ป จำกัด (มหาชน)
จัดตั้งขึ้นเพื่อเป็นบริษัทแม่ของกลุ่มธุรกิจทางการเงินและเป็นบริษัทแม่ของธนาคารแลนด์ แอนด์ เฮ้าส์
จำกัด (มหาชน)
ตามแผนการปรับโครงสร้างการถือหุ้นที่ได้รับความเห็นชอบจากธนาคารแห่งประเทศไทย
เนื่องจากบริษัทไม่ได้ทำธุรกิจของตนเอง
ดังนั้นความเสี่ยงของบริษัทจึงมีความสัมพันธ์กับธนาคารโดยตรงและเป็นไปในทิศทางเดียวกันกับธนาคารพาณิชย์อื่นๆ
ในประเทศไทย

จึงถือได้ว่าธนาคารแลนด์ แอนด์ เฮ้าส์ จำกัด (มหาชน)
เป็นบริษัทที่เข้าจัดการหลักในการกำกับและดูแล การบริหารและประเมินความเสี่ยงด้านต่างๆ
ให้กับกลุ่มธุรกิจทางการเงินรวมทั้งบริษัท แอล เอช ไฟแนนซ์เชียล กรุ๊ป จำกัด (มหาชน)  อีกด้วย

สำหรับแนวทางการพิจารณาและบริหารความเสี่ยงที่ธนาคารแลนด์ แอนด์ เฮ้าส์ จำกัด (มหาชน)
ได้ดำเนินการ ได้แก่
การจัดให้มีและทบทวนนโยบายการบริหารความเสี่ยงโดยคำนึงถึงความเสี่ยงที่อาจเกิดขึ้นจากการดำเนินงานของกลุ่มธุรกิจ
อย่างน้อยปีละ 1 ครั้ง หรือ เมื่อมีการเปลี่ยนแปลงของความเสี่ยงอย่างมีนัยสำคัญ
ซึ่งได้รายงานต่อคณะกรรมการบริษัทอย่างสม่ำเสมอ ดังนี้

  1. นโยบายการบริหารความเสี่ยงในการทำธุรกรรมภายในกลุ่มธุรกิจทางการเงิน

  2. นโยบายการบริหารความต่อเนื่องทางธุรกิจ

  3. นโยบายการเปิดเผยข้อมูลเกี่ยวกับการดำรงเงินกองทุนของกลุ่มธุรกิจทางการเงิน

  4. นโยบายการบริหารความเสี่ยงของกลุ่มธุรกิจ

ภาพรวมการบริหารความเสี่ยง

บริษัทตระหนักถึงความสำคัญของการบริหารความเสี่ยงและการควบคุมความเสี่ยงอย่างเป็นระบบและมีประสิทธิภาพ
ทั้งนี้บริษัทมีการควบคุมดูแลการบริหารจัดการความเสี่ยงอย่างเป็นระบบ
โดยมีการกำหนดโครงสร้างและนโยบายในการบริหารจัดการความเสี่ยงเป็นลายลักษณ์อักษรอย่างชัดเจน
เพื่อวัตถุประสงค์หลักในการป้องกันความเสี่ยงและการบริหารจัดการความเสี่ยง
รวมถึงการกำหนดแนวปฏิบัติตามกฎเกณฑ์ภายใต้การกำกับของธนาคาร แห่งประเทศไทย
และสอดคล้องกับการกำกับตามหลักบรรษัทภิบาลที่ดี โดยคำนึงถึงการให้บริการทางการเงินแก่ลูกค้า
เงินฝากและลูกค้าสินเชื่ออย่างมีความเป็นธรรม ถูกต้องและโปร่งใส
รวมถึงการคำนึงถึงผลประโยชน์สูงสุดของผู้ถือหุ้นเป็นสำคัญ

นโยบายการบริหารความเสี่ยง

นโยบายการบริหารความเสี่ยง
มีวัตถุประสงค์เพื่อใช้กำกับดูแลการทำธุรกรรมภายในและภายนอกกลุ่มธุรกิจทางการเงิน
ให้มีความเสี่ยงอยู่ในระดับที่ยอมรับได้ มีการควบคุมภายในที่เพียงพอ
โดยการทำธุรกรรมจะมีกระบวนการวิเคราะห์เพื่อบริหารความเสี่ยงที่อาจเกิดขึ้นอย่างเหมาะสม
เพียงพอ บริษัทในกลุ่มธุรกิจทางการเงินจะต้องรายงานผลการปฏิบัติงานอย่างน้อยไตรมาสละ 1
ครั้ง หรือ เมื่อมีเหตุการณ์ที่ทำให้เกิดผลกระทบต่อความมั่นคงของ กลุ่มธุรกิจ
นอกจากนี้มีการกำหนดบทบาทหน้าที่และความรับผิดชอบของคณะกรรมการชุดต่าง ๆ ดังนี้

-   คณะกรรมการบริษัท

คณะกรรมการบริษัทมีหน้าที่กำหนดนโยบายและแผนกลยุทธ์การดำเนินธุรกิจของกลุ่มธุรกิจ
ทางการเงิน และกำหนดนโยบายการบริหารความเสี่ยง
ซึ่งรวมถึงการบริหารความต่อเนื่องทางธุรกิจของกลุ่มธุรกิจ ทางการเงิน
การทำธุรกรรมภายในกลุ่มธุรกิจทางการเงิน
และกำหนดให้มีระบบการควบคุมภายในที่เพียงพอเหมาะสม
พร้อมทั้งดูแลให้บริษัทในกลุ่มธุรกิจทางการเงินปฏิบัติตามนโยบายดังกล่าว
รวมถึงการปฏิบัติตามหลักเกณฑ์การกำกับดูแลการทำธุรกรรมภายในกลุ่มธุรกิจทางการเงินที่ธนาคารแห่งประเทศไทยกำหนด

-   คณะกรรมการบริหาร

คณะกรรมการบริหาร มีหน้าที่เสนอนโยบาย วางแผนกลยุทธ์
และทิศทางการดำเนินงานของบริษัทต่อคณะกรรมการบริษัท ตลอดจนพิจารณากลั่นกรองงานต่าง ๆ
ก่อนเสนอคณะกรรมการบริษัท รวมถึงการบริหารจัดการองค์กรและพัฒนาองค์กรให้มีประสิทธิภาพ
ควบคุมการปฏิบัติงานให้เป็นไปตามแผนงานที่วางไว้
ติดตามและประเมินผลการปฏิบัติงานเพื่อให้ผลงานมีประสิทธิภาพยิ่งขึ้น
รวมทั้งวิเคราะห์ผลการปฏิบัติงานเพื่อหาข้อดี ข้อเสีย และแนวทางในการแก้ไข

-   คณะกรรมการตรวจสอบ

คณะกรรมการตรวจสอบ
มีหน้าที่สอบทานให้กลุ่มธุรกิจทางการเงินมีรายงานทางการเงินอย่างครบถ้วนเพียงพอ และ
เปิดเผยข้อมูลเป็นไปตามมาตรฐานการบัญชี
และสอดคล้องตามกฎระเบียบของธนาคารแห่งประเทศไทย
รวมถึงสอบทานให้กลุ่มธุรกิจทางการเงินมีระบบการควบคุมภายใน
และการตรวจสอบภายในที่เหมาะสม
กำกับดูแลและติดตามการปฏิบัติตามแนวนโยบายของกลุ่มธุรกิจทางการเงิน

-   คณะกรรมการบริหารความเสี่ยง

บริษัทได้แต่งตั้งให้คณะกรรมการบริหารความเสี่ยงของธนาคารแลนด์ แอนด์ เฮ้าส์ จำกัด (มหาชน)
เป็นผู้ที่มีหน้าที่รับผิดชอบในการดูแลงานบริหารความเสี่ยงของกลุ่มธุรกิจทางการเงิน
โดยคณะกรรมการบริหารความเสี่ยงมีหน้าที่ควบคุม ติดตาม
และดูแลให้บริษัทในกลุ่มธุรกิจทางการเงินดำเนินการตามนโยบายการบริหารความเสี่ยงที่ได้กำหนดไว้
รวมถึงประเมินผลการบริหารความเสี่ยงของกลุ่มธุรกิจทางการเงินและรายงานตรงต่อคณะกรรมการบริษัทอย่างสม่ำเสมอ

ในการประสานงานระหว่างบริษัทกับคณะกรรมการบริหารความเสี่ยงของธนาคารแลนด์ แอนด์ เฮ้าส์
จำกัด (มหาชน) มีนายวิเชียร อมรพูนชัย เลขานุการบริษัท เป็นผู้ดูแลและประสานงาน

ความเสี่ยงของบริษัท แอล เอช ไฟแนนซ์เชียล กรุ๊ป จำกัด (มหาชน)

บริษัทจัดตั้งขึ้นโดยมีวัตถุประสงค์เพื่อถือหุ้นในบริษัทอื่นและไม่ได้ทำธุรกิจของตนเอง ดังนั้นความเสี่ยง
ที่อาจจะเกิดขึ้นกับบริษัท จึงสามารถแบ่งได้เป็น 2 ส่วน กล่าวคือ
ความเสี่ยงจากการประกอบธุรกิจของบริษัท และ ความเสี่ยงของบริษัทย่อยที่บริษัทได้ไปลงทุน
ซึ่งได้แก่ ธนาคารแลนด์ แอนด์ เฮ้าส์ จำกัด (มหาชน)

1. ความเสี่ยงจากการประกอบธุรกิจของบริษัท

เนื่องจากบริษัทมีวัตถุประสงค์ในการจัดตั้งเพื่อลงทุนในกิจการอื่นและไม่ได้ทำธุรกิจของตนเอง
ดังนั้นการตัดสินใจลงทุนในกิจการต่างๆ จึงมีความสำคัญมากต่อผลการดำเนินงานของบริษัท ณ วันที่
31 ธันวาคม 2555 บริษัทมีเงินลงทุนในบริษัทย่อย 1 แห่งคือ ธนาคารแลนด์ แอนด์ เฮ้าส์ จำกัด
(มหาชน)
ดังนั้นผลการดำเนินงานของบริษัทจึงมีความสัมพันธ์โดยตรงกับผลการดำเนินงานของธนาคาร
ซึ่งแม้ว่าธนาคารจะมีผลกำไรจากการดำเนินงานในอดีต แต่บริษัทไม่สามารถรับประกันได้ว่า
ธนาคารจะสามารถสร้างกำไรให้กับบริษัทได้อย่างต่อเนื่องในอนาคต เนื่องจาก
ผลประกอบการของธนาคารขึ้นอยู่กับปัจจัยต่าง ๆ อาทิเช่น
ภาวะเศรษฐกิจโดยรวมทั้งในและนอกประเทศ รวมถึงปัจจัยความเสี่ยงอื่นๆ

อย่างไรก็ตาม บริษัทได้ตระหนักถึงความสำคัญของการเลือกบริษัทที่จะลงทุนในอนาคต
โดยจะเน้นลงทุนในธุรกิจที่ช่วยเสริมศักยภาพในการแข่งขันให้กับกลุ่มธุรกิจทางการเงิน
การพิจารณาจากแนวโน้มการเติบโตของอุตสาหกรรม
การแข่งขันและศักยภาพในการทำกำไรระยะยาวเพื่อผลประโยชน์สูงสุดของผู้ถือหุ้น
รวมถึงการควบคุมความเสี่ยงแบบระมัดระวัง

  2. ความเสี่ยงจากการเปลี่ยนแปลงของราคา

ความเสี่ยงจากการเปลี่ยนแปลงราคา
คือความเสี่ยงที่เกิดขึ้นจากการเปลี่ยนแปลงของราคาของตราสาร
ซึ่งจะมีผลทำให้เกิดความผันผวนต่อรายได้ของบริษัท
หรือการเปลี่ยนแปลงในมูลค่าปัจจุบันของสินทรัพย์และหนี้สินทางการเงินของบริษัท

ณ วันที่ 31 ธันวาคม 2555 มูลค่าเงินลงทุนสุทธิมีจำนวน 248.01 ล้านบาท
ซึ่งเป็นเงินลงทุนเพื่อค้า มีมูลค่ายุติธรรมจำนวน 248.01 ล้านบาท

3. ความเสี่ยงด้านการถือหุ้นของผู้ลงทุนในหลักทรัพย์ของบริษัท

จากการที่บริษัทเป็นบริษัทในกลุ่มธุรกิจทางการเงิน
บริษัทจึงจะต้องปฏิบัติตามพระราชบัญญัติธุรกิจสถาบันการเงิน พ.ศ. 2551
โดยผู้ถือหลักทรัพย์ของบริษัทจะต้องปฏิบัติตาม ดังนี้

-   พระราชบัญญัติธุรกิจสถาบันการเงิน พ.ศ. 2551 มาตรา 17 ได้ระบุว่า
    ผู้ที่ถือหุ้นหรือมีไว้ซึ่งหุ้นของสถาบันการเงินไม่ว่าโดยทางตรงหรือทางอ้อม
    ตั้งแต่ร้อยละห้าขึ้นไปของจำนวนหุ้นที่จำหน่ายได้แล้วทั้งหมด
    ต้องรายงานการถือหุ้นดังกล่าวต่อธนาคารแห่งประเทศไทย

-   พระราชบัญญัติธุรกิจสถาบันการเงิน พ.ศ. 2551 มาตรา 18 ได้ระบุว่า
    ห้ามมิให้บุคคลใดถือหุ้นหรือมีไว้ซึ่งหุ้นของสถาบันการเงินแห่งใดแห่งหนึ่งเกินร้อยละสิบของจำนวนหุ้นที่จำหน่ายได้แล้วทั้งหมด
    เว้นแต่ได้รับอนุญาตจากธนาคารแห่งประเทศไทย
    หรือเป็นไปตามหลักเกณฑ์ที่ธนาคารแห่งประเทศไทยประกาศกำหนด

-   พระราชบัญญัติธุรกิจสถาบันการเงิน พ.ศ. 2551 มาตรา 19 ได้ระบุว่า
    บุคคลที่ถือหุ้นหรือมีไว้ซึ่งหุ้นเกินเกณฑ์ในมาตรา 18
    ต้องนำหุ้นในส่วนที่เกินออกมาจำหน่ายแก่บุคคลอื่นภายในเก้าสิบวันนับแต่วันที่ได้รับหุ้นนั้นมา
    เว้นแต่จะได้รับการผ่อนผันจากธนาคารแห่งประเทศไทยซึ่งจะผ่อนผันได้อีกไม่เกินเก้าสิบวัน
    หากผู้ถือหุ้นไม่จำหน่ายหุ้นในส่วนที่เกินภายในเวลาที่กำหนดธนาคารแห่งประเทศไทยอาจร้องขอต่อศาลให้มีคำสั่งให้ขายหุ้นในส่วนที่เกินดังกล่าวได้
    และถ้าศาลเห็นว่าการถือหุ้นหรือมีไว้ซึ่งหุ้นนั้นเป็นการฝ่าฝืนมาตรา 18
    ให้ศาลมีอำนาจสั่งให้ขายทอดตลาดหรือขายโดย วิธีอื่นก็ได้

ความเสี่ยงของธนาคารแลนด์ แอนด์ เฮ้าส์ จำกัด (มหาชน) (บริษัทย่อย)

การดำเนินธุรกิจธนาคารพาณิชย์มีความเกี่ยวข้องโดยตรงต่อตลาดการเงินและภาวะเศรษฐกิจทั้งในประเทศและต่างประเทศซึ่งมีการเปลี่ยนแปลงอย่างรวดเร็ว
นอกจากนี้
สภาพแวดล้อมในการดำเนินธุรกิจไม่ว่าจะเป็นในเรื่องของการเปลี่ยนแปลงกฎระเบียบของทางการ
การปรับตัวของคู่แข่ง ล้วนเป็นปัจจัยที่ส่งผลกระทบต่อการดำเนินธุรกิจธนาคารพาณิชย์เช่นกัน

การบริหารความเสี่ยงที่สอดคล้องกับแนวทางของธนาคารแห่งประเทศไทยสามารถแบ่งออกเป็น 5
ด้านหลัก ๆ คือ ความเสี่ยงด้านกลยุทธ์ ความเสี่ยงด้านเครดิต ความเสี่ยงด้านตลาด
ความเสี่ยงด้านสภาพคล่อง และความเสี่ยงด้านปฏิบัติการ
โดยธนาคารมีนโยบายและกระบวนการปฏิบัติในการบริหารความเสี่ยง ดังนี้

1. ความเสี่ยงด้านกลยุทธ์

ความเสี่ยงด้านกลยุทธ์ หมายถึง ความเสี่ยงอันเกิดจากการกำหนดแผนกลยุทธ์ไม่เหมาะสม และการ
ไม่สามารถปฏิบัติตามแผนกลยุทธ์ที่กำหนดไว้ รวมไปถึงความไม่สอดคล้องระหว่างกลยุทธ์ นโยบาย
เป้าหมาย โครงสร้างองค์กร การแข่งขัน
และทรัพยากรขององค์กรอันเป็นผลมาจากปัจจัยภายในและสภาพแวดล้อมภายนอกธนาคาร
ซึ่งอาจส่งผลกระทบต่อศักยภาพในการแข่งขัน รายได้ และเงินกองทุนของธนาคาร

1.1 ความเสี่ยงจากความไม่แน่นอนของภาวะเศรษฐกิจและการแข่งขัน

เนื่องด้วยความไม่แน่นอนของภาวะเศรษฐกิจโดยรวมอาจมีผลกระทบต่อการเติบโตและคุณภาพของสินเชื่อ
ธนาคารจึงได้จัดทำแผนธุรกิจ งบประมาณประจำปี การทำประมาณการเงินกองทุน
โดยผู้บริหารแต่ละหน่วยงานมีส่วนร่วมในการจัดทำแผนงานและประมาณการต่าง ๆ
เพื่อให้สอดคล้องกับแผนกลยุทธ์และการควบคุมความเสี่ยงด้านกลยุทธ์ในการดำเนินธุรกิจของธนาคารได้อย่างเหมาะสมและเปิดโอกาสให้ผู้บริหารของหน่วยงานต่าง
ๆ แสดงความคิดเห็นและนำเสนอแผนต่อคณะกรรมการธนาคารเพื่อพิจารณาอนุมัติ ทั้งนี้
ธนาคารมีการทบทวนแผนกลยุทธ์ แผนธุรกิจ

และงบประมาณเพื่อให้สอดคล้องกับภาวะเศรษฐกิจที่เปลี่ยนแปลงไปเป็นประจำทุกครึ่งปี
โดยคณะกรรมการบริหารจะเป็นผู้ติดตามผลการดำเนินงานของบริษัทเปรียบเทียบกับแผนงานที่กำหนดเป้าหมายไว้อย่างสม่ำเสมอ
เพื่อประเมินความสำเร็จของแผนกลยุทธ์ที่ได้วางไว้

1.2 ความเสี่ยงจากความไม่เพียงพอของเงินกองทุน

ณ วันที่ 31 ธันวาคม 2555 ธนาคารมีเงินกองทุนตามกฎหมายทั้งสิ้นจำนวน 13,372.44 ล้านบาท
โดยแบ่งเป็นเงินกองทุนชั้นที่ 1 จำนวน 12,862.60 ล้านบาท
หรือคิดเป็นสัดส่วนต่อเงินกองทุนทั้งหมดร้อยละ 96.19 และมีเงินกองทุนชั้นที่ 2 จำนวน 509.84
ล้านบาท หรือคิดเป็นสัดส่วนต่อเงินกองทุนทั้งหมดร้อยละ 3.81
ซึ่งเป็นระดับที่เพียงพอต่อการดำเนินธุรกิจและสามารถรองรับการเติบโตภายใต้สภาวะปกติและภาวะวิกฤตได้
สำหรับการวัดระดับความเพียงพอของเงินกองทุนของธนาคารโดยใช้อัตราส่วนเงินกองทุนต่อสินทรัพย์เสี่ยง
(Capital Adequacy Ratio)
ซึ่งเป็นอัตราส่วนที่แสดงความสัมพันธ์ระหว่างสินทรัพย์เสี่ยงกับระดับเงินกองทุน ณ วันที่ 31 ธันวาคม
2555 ธนาคารมีอัตราส่วนเงินกองทุนทั้งหมดต่อสินทรัพย์เสี่ยงอยู่ที่ร้อยละ 16.17
ซึ่งสูงกว่าอัตราเงินกองทุนขั้นต่ำร้อยละ 8.50 ที่กำหนดโดยธนาคาร แห่งประเทศไทย

2. ความเสี่ยงด้านเครดิต

ความเสี่ยงด้านเครดิต หมายถึง ความเสี่ยงที่เกิดขึ้นจากการที่คู่สัญญาไม่สามารถปฏิบัติตามภาระที่
ตกลงไว้
รวมถึงโอกาสที่คู่ค้าจะถูกปรับลดอันดับความเสี่ยงด้านเครดิตและความเสี่ยงอันเกิดจากการที่คุณภาพของสินเชื่อ
หรือ เงินลงทุนเสื่อมลง และไม่สามารถปรับราคาเพื่อชดเชยความเสี่ยงที่เพิ่มได้
ซึ่งอาจส่งผลกระทบต่อรายได้และเงินกองทุนของธนาคาร
ทั้งนี้ความเสี่ยงด้านเครดิตเป็นความเสี่ยงที่เกี่ยวข้องกับเงินให้สินเชื่อที่เป็นธุรกรรมหลักของธนาคาร
ทั้งในด้านเงินให้สินเชื่อที่เป็นสินทรัพย์ธนาคารและส่วนที่เป็นภาระผูกพัน เช่น การให้กู้ยืม
และธุรกรรมที่เกิดจากการที่คู่สัญญามีภาระที่ต้องส่งมอบสินทรัพย์หรือชำระหนี้แก่ธนาคาร
ธุรกรรมที่เกี่ยวกับเงินลงทุน รวมถึงโอกาสที่คู่ค้าจะถูกปรับลดอันดับความเสี่ยงด้านเครดิต
และความเสียหายจากการตีราคามูลค่าตลาดของตราสารที่มีมูลค่าลดลง

เครื่องมือบริหารความเสี่ยงด้านเครดิต

ธนาคารได้พัฒนาเครื่องมือที่ใช้ในการกลั่นกรองและแยกแยะระดับความเสี่ยงของลูกหนี้
ทั้งในกรณีที่ผู้กู้เป็นบุคคลธรรมดาหรือนิติบุคคล เพื่อช่วยให้การอนุมัติสินเชื่อเป็นไปอย่างมีประสิทธิภาพ
ดังนี้

-   Credit Scoring Model เป็นเครื่องมือแยกแยะ
    และจัดระดับความเสี่ยงของผู้กู้ที่เป็นบุคคลธรรมดา
    ซึ่งตัวแบบที่ธนาคารใช้ประกอบการพิจารณาสินเชื่อ
    ได้รับการพัฒนาด้วยข้อมูลพื้นฐานทางสถิติของลูกค้าของธนาคาร
    ประกอบกับใช้ดุลยพินิจของผู้เชี่ยวชาญ (Expert Base)

-   Credit Rating Model เป็นเครื่องมือที่ช่วยกลั่นกรอง
    และแยกแยะระดับความเสี่ยงของผู้กู้ที่เป็น นิติบุคคล

ธนาคารได้ตระหนักถึงระดับความแม่นยำและประสิทธิภาพของเครื่องมือดังกล่าวที่ธนาคารนำมาใช้ประกอบการพิจารณาอนุมัติสินเชื่อ
โดยธนาคารมีการติดตามผลของการใช้ตัวแบบและวิเคราะห์ประสิทธิภาพการใช้งานอย่างสม่ำเสมอ
รวมถึงการพัฒนาปรับปรุงเครื่องมือวัดความเสี่ยงด้านเครดิตให้สามารถสนับสนุนการดำเนินธุรกิจของธนาคารได้อย่างต่อเนื่อง

กระบวนการบริหารจัดการความเสี่ยงด้านเครดิต

ธนาคารมีกระบวนการบริหารจัดการความเสี่ยงให้มีการตรวจสอบและถ่วงดุลอำนาจซึ่งกันและกัน
โดยมีการแบ่งแยกหน้าที่อย่างชัดเจนระหว่างเจ้าหน้าที่การตลาด
เจ้าหน้าที่พิจารณาความเสี่ยงสินเชื่อ เจ้าหน้าที่ประเมินมูลค่าหลักประกัน
และเจ้าหน้าที่สอบทานสินเชื่อ นอกจากนี้ ในกระบวนการพิจารณาอนุมัติสินเชื่อ
ธนาคารมีหน่วยงานที่มีความเป็นอิสระ ได้แก่ สำนักพิจารณาความเสี่ยงสินเชื่อธุรกิจ
และสำนักพิจารณาความเสี่ยงสินเชื่อรายย่อย ซึ่งมีหน้าที่รับผิดชอบดูแล
และให้ความเห็นเกี่ยวกับประเด็นความเสี่ยงที่อาจเกิดขึ้นจากการให้สินเชื่อสำหรับลูกค้าแต่ละราย
เพื่อให้เป็นที่มั่นใจได้ว่าสินเชื่อที่ธนาคารจะอนุมัติได้รับการพิจารณากลั่นกรองด้วยความระมัดระวัง

การบริหารพอร์ตสินเชื่อ

ธนาคารให้ความสำคัญกับคุณภาพของลูกหนี้ตามประเภทธุรกิจและสัดส่วนการกระจุกตัวของสินเชื่อ
ดังนั้น ธนาคารมีการติดตามการเปลี่ยนแปลงของพอร์ตสินเชื่อในมิติต่างๆ อาทิ
คุณภาพของพอร์ตสินเชื่อแยกตามประเภทสินเชื่อและประเภทธุรกิจ สัดส่วนยอดหนี้ลูกหนี้รายใหญ่ 20
รายแรกต่อเงินกองทุนทั้งหมดของธนาคาร
เพื่อให้ทราบถึงคุณภาพของพอร์ตสินเชื่อและแนวโน้มความเสี่ยงที่อาจเกิดขึ้น ทั้งนี้
เพื่อให้สามารถระบุ ติดตามและควบคุม ความเสี่ยงที่อาจเกิดขึ้นได้อย่างทันสถานการณ์

1.  ความเสี่ยงจากการด้อยคุณภาพของสินเชื่อ

ธนาคารได้กำหนดกระบวนการในการควบคุมสินเชื่อที่ไม่ก่อให้เกิดรายได้
โดยเน้นการเพิ่มประสิทธิภาพในการบริหารสินเชื่อ
ตั้งแต่กระบวนการพิจารณาอนุมัติสินเชื่อที่มีการปรับปรุงให้มีความเข้มงวดมากยิ่งขึ้น เช่น
การกำหนดหลักเกณฑ์การพิจารณาสินเชื่อรายย่อย
เพื่อใช้เป็นมาตรฐานในการพิจารณาสินเชื่อและหลีกเลี่ยงการใช้ ดุลยพินิจของผู้ปฏิบัติงาน
การกำหนดเงินดาวน์ขั้นต่ำของสินเชื่อเพื่อที่อยู่อาศัยสำหรับลูกค้าที่มีความเสี่ยงสูง
การกำหนดมาตรฐานขั้นต่ำเกี่ยวกับคุณสมบัติของผู้กู้ในแต่ละด้านให้เข้มงวดมากขึ้น
เพื่อช่วยลดความเสี่ยง จากกระบวนการอนุมัติสินเชื่อ

3. ความเสี่ยงด้านตลาด

ความเสี่ยงด้านตลาด หมายถึง ความเสี่ยงที่เกิดจากการเคลื่อนไหวของอัตราดอกเบี้ย
อัตราแลกเปลี่ยนเงินตราต่างประเทศ
ราคาตราสารในตลาดเงินตลาดทุนที่มีผลกระทบต่อรายได้ของธนาคารและปริมาณเงินกองทุนของธนาคาร
โดยแบ่งออกเป็น 3 ประเภท ได้แก่ ความเสี่ยงจากการเปลี่ยนแปลงของราคา ความเสี่ยง
ด้านอัตราดอกเบี้ย และความเสี่ยงด้านอัตราแลกเปลี่ยน
โดยธนาคารมีนโยบายในการควบคุมและจัดการความเสี่ยง
ทุกประเภทให้อยู่ในระดับที่เหมาะสมและเป็นไปตามนโยบายการบริหารความเสี่ยงของธนาคาร

1.  ความเสี่ยงจากการเปลี่ยนแปลงของราคา

ความเสี่ยงจากการเปลี่ยนแปลงราคาเป็นความเสี่ยงที่อาจได้รับความเสียหายอันสืบเนื่องมาจากการเปลี่ยนแปลงอัตราดอกเบี้ยและราคาของหลักทรัพย์
ซึ่งปัจจุบันธนาคารมีความเสี่ยงจากการเปลี่ยนแปลของราคาอยู่ในระดับต่ำ
เนื่องจากธนาคารยังไม่มีนโยบายลงทุนในหลักทรัพย์ที่มีความเสี่ยงสูง เช่น ตราสารอนุพันธ์

การลงทุนส่วนใหญ่ของธนาคารเป็นการลงทุนที่มีวัตถุประสงค์เพื่อดำรงเป็นสินทรัพย์สภาพคล่องตามที่ธนาคารแห่งประเทศไทยกำหนด
และเพื่อดำรงสภาพคล่องระหว่างวัน ธนาคารจึงเลือกลงทุนในหลักทรัพย์ที่มี ความเสี่ยงต่ำ
โดยส่วนใหญ่เป็นการลงทุนในหลักทรัพย์ภาครัฐบาลและรัฐวิสาหกิจ

ณ วันที่ 31 ธันวาคม 2555 มูลค่าเงินลงทุนสุทธิมีจำนวน 28,890.94 ล้านบาท แบ่งเป็นเงินลงทุน
เผื่อขายซึ่งมีมูลค่ายุติธรรมจำนวน 4,595.70 ล้านบาท และตราสารหนี้ที่จะถือจนครบกำหนดจำนวน
24,290.44 ล้านบาท
นอกจากนี้ยังมีเงินลงทุนทั่วไปที่เป็นตราสารทุนที่ไม่อยู่ในความต้องการของตลาดในประเทศจำนวน
4.80 ล้านบาท

ในส่วนของแนวทางการบริหารจัดการความเสี่ยงด้านราคา เพื่อให้สอดคล้องกับประกาศธนาคาร
แห่งประเทศไทย ธนาคารมีการใช้แบบจำลองของ Value-at-Risk (VaR Model)
เพื่อวัดผลขาดทุนสูงสุด ณ ระดับ ความเชื่อมั่นหนึ่ง ๆ
หากถือครองหลักทรัพย์ในช่วงระยะเวลาที่กำหนด โดยธนาคารได้ใช้ค่าความเสี่ยงที่คำนวณได้
เป็นแนวทางในการกำหนดระดับความเสี่ยงที่ยอมรับได้ นอกจากนี้ธนาคารมีการจำลองเหตุการณ์อื่น
ๆ ที่อาจส่งผลกระทบต่อการลดลงของราคาหลักทรัพย์ในตลาดอย่างรุนแรงเฉียบพลัน
หรือการทดสอบภาวะวิกฤต (Stress Test)
เพื่อให้ธนาคารสามารถประเมินความเสียหายจากความเสี่ยงในกรณีที่อยู่ภายใต้เหตุการณ์ที่เลวร้ายที่สุดที่อาจจะเกิดขึ้นและมีผลกระทบต่อรายได้และเงินกองทุนของธนาคาร

2.  ความเสี่ยงจากอัตราดอกเบี้ย

ความเสี่ยงจากอัตราดอกเบี้ย หมายถึง ความเสี่ยงที่เกิดจากการเปลี่ยนแปลงของอัตราดอกเบี้ย
ในตลาด ซึ่งอาจจะทำให้เกิดการเปลี่ยนแปลงต่อมูลค่าตราสารทางการเงิน
ความผันผวนต่อรายได้หรือมูลค่าของ ส่วนของผู้ถือหุ้นซึ่งอาจเกิดจากฐานะทั้งในและนอกงบดุล
ทั้งนี้ความเสี่ยงจากอัตราดอกเบี้ยเป็นผลมาจากการ
จัดโครงสร้างและลักษณะของรายการในสินทรัพย์
หนี้สินและส่วนของผู้ถือหุ้นที่อ้างอิงอัตราดอกเบี้ยของธนาคารและความไม่สอดคล้องระหว่างระยะเวลาคงเหลือในการกำหนดอัตราดอกเบี้ยใหม่ของรายการทางด้านสินทรัพย์และหนี้สิน
และรายการนอกงบดุล
คณะกรรมการบริหารสินทรัพย์และหนี้สินจะทำหน้าที่ควบคุมดูแลการบริหารความเสี่ยงจาก
อัตราดอกเบี้ยที่เกิดจากความแตกต่างของโครงสร้างอัตราดอกเบี้ยดังกล่าว
โดยจะทำการกำหนดโครงสร้างอัตราดอกเบี้ยที่เหมาะสมในแต่ละช่วงเวลา
และควบคุมดูแลให้โครงสร้างอัตราดอกเบี้ยเป็นไปตามที่กำหนดไว้
รวมทั้งควบคุมสัดส่วนของสินทรัพย์และหนี้สินที่มีดอกเบี้ยในระยะเวลาครบกำหนดต่าง ๆ
ให้อยู่ในระดับที่ยอมรับได้

อย่างไรก็ดี ธนาคารได้ติดตามภาวะตลาด ภาวะดอกเบี้ย
รวมทั้งจัดทำรายงานการวิเคราะห์ระยะเวลาการเปลี่ยนแปลงอัตราดอกเบี้ยของสินทรัพย์และหนี้สิน
ซึ่งรวมถึงมีการจำลองรายได้ดอกเบี้ยสุทธิ
เพื่อดูผลกระทบต่อรายได้ของธนาคารให้อยู่ภายใต้เพดานความเสี่ยงที่กำหนดตามนโยบายการบริหารความเสี่ยงด้านตลาดและ
อัตราดอกเบี้ย

3.  ความเสี่ยงจากอัตราแลกเปลี่ยน

ปัจจุบันธนาคารไม่ได้ให้บริการเกี่ยวกับปัจจัยชำระเงินต่างประเทศ ดังนั้น
ธนาคารจึงไม่มีความเสี่ยงจากอัตราแลกเปลี่ยน

4. ความเสี่ยงด้านสภาพคล่อง

ความเสี่ยงด้านสภาพคล่อง หมายถึง
ความเสี่ยงที่ธนาคารไม่สามารถปฏิบัติตามภาระผูกพันในการชำระเงินเมื่อครบกำหนด
เนื่องจากไม่สามารถเปลี่ยนสินทรัพย์เป็นเงินสดหรือไม่สามารถจัดหาเงินได้อย่างเพียงพอตาม
ความต้องการภายในระยะเวลาที่กำหนดและมีต้นทุนที่เหมาะสม
ซึ่งอาจทำให้เกิดความเสียหายต่อธนาคารได้
ปัจจัยที่ก่อให้เกิดความเสี่ยงด้านสภาพคล่องมีทั้งภายในและภายนอก
โดยปัจจัยภายในจะขึ้นอยู่กับโครงสร้างของสินทรัพย์และหนี้สิน
และการสำรองสินทรัพย์สภาพคล่องเพื่อนำมาใช้รองรับความต้องการ
ส่วนปัจจัยภายนอกขึ้นอยู่กับสภาพคล่องของตลาดและความเชื่อมั่นของผู้ฝากเงินเป็นหลัก
ธนาคารมีเครื่องมือสำหรับวัด ติดตามความเสี่ยงด้านสภาพคล่อง
และได้กำหนดระดับการแจ้งเตือนที่เหมาะสมไว้ในนโยบายการบริหารความเสี่ยงของธนาคาร

ธนาคารมีการวางแผนและบริหารความเสี่ยงด้านสภาพคล่องอย่างมีประสิทธิภาพให้อยู่ในระดับที่เหมาะสมและเพียงพอต่อการชำระภาระผูกพันในปัจจุบันและในอนาคตได้
ประกอบกับธนาคารได้มีการออกผลิตภัณฑ์ใหม่เพื่อระดมทุนทั้งระยะสั้นและระยะยาวให้สอดคล้องกับสภาวะตลาด

5. ความเสี่ยงด้านปฏิบัติการ

ความเสี่ยงด้านปฏิบัติการ หมายถึง ความเสี่ยงที่จะเกิดความเสียหายต่าง ๆ อันเนื่องมาจากความ
ไม่เพียงพอหรือความบกพร่องของกระบวนการภายใน บุคลากร และระบบงานของธนาคารพาณิชย์
หรือมาจากเหตุการณ์ภายนอกธนาคาร รวมถึงความเสี่ยงด้านกฎหมาย เช่น
ความเสี่ยงต่อการถูกฟ้องร้อง ถูกดำเนินคดีตามกฎหมาย ถูกทางการเปรียบเทียบปรับ เป็นต้น
แต่ไม่รวมความเสี่ยงด้านกลยุทธ์และความเสี่ยงด้านชื่อเสียง ดังนั้น
ธนาคารจึงกำหนดกรอบนโยบายการบริหารความเสี่ยงด้านปฏิบัติการอย่างชัดเจน
รวมทั้งให้มีระบบควบคุมภายในที่ดี และมีการจัดทำคู่มือปฏิบัติงาน
เพื่อให้พนักงานมีความเข้าใจในขั้นตอนการทำงาน และสามารถปฏิบัติงานได้อย่างมีประสิทธิภาพ
โดยกำหนดให้มีกระบวนการวิเคราะห์เชิงธุรกิจ การประเมินความเสี่ยง และการติดตามความเสี่ยง
เป็นต้น

ธนาคารได้มีการพัฒนากระบวนการตลอดจนเครื่องมือต่าง ๆ
ที่ใช้ในการบริหารความเสี่ยงด้านปฏิบัติการ ได้แก่ การจัดเก็บข้อมูลเหตุการณ์ผิดปกติ (Incident
Report) เพื่อจัดเก็บข้อมูลความเสียหาย ทั้งที่เป็นตัวเงิน และไม่เป็นตัวเงิน
รวมถึงความเสียหายที่สามารถป้องกันได้ ตลอดจนข้อมูลเหตุการณ์ผิดปกติอื่น ๆ
ซึ่งข้อมูลเหล่านี้ธนาคารจะนำไปใช้ในการปรับปรุงกระบวนการปฏิบัติงาน
และกำหนดแนวทางการควบคุม เพื่อให้โอกาสเกิดความเสี่ยงลดลง

ธนาคารกำหนดให้ทุกหน่วยงาน ต้องทำการประเมินความเสี่ยงด้านปฏิบัติการด้วยตนเอง (Risk
and Control Self Assessment: RCSA)
โดยการระบุจุดที่มีความเสี่ยงในกระบวนการปฏิบัติงานในหน่วยงานของตน
รวมทั้งประเมินว่ามาตรการควบคุมภายในที่มีอยู่นั้นเพียงพอและเหมาะสมเพียงใดในการควบคุมความเสี่ยงนั้น
ๆ รวมถึงการนำข้อมูลดังกล่าวไปประมวลผล และจัดทำดัชนีชี้วัดความเสี่ยง (Key Risk
Indicators) เพื่อใช้ในการติดตามความเสี่ยงที่

เกิดขึ้น นอกจากนี้
ธนาคารได้กำหนดนโยบายการใช้บริการจากบุคคลภายนอกและนโยบายการออกผลิตภัณฑ์ใหม่
เพื่อให้มีการระบุ วัด และติดตามความเสี่ยงจากการดำเนินการดังกล่าว

ธนาคารจัดให้มีแผนรองรับการดำเนินธุรกิจอย่างต่อเนื่อง (Business Continuity Plan)
เพื่อรองรับการดำเนินการของธนาคารภายใต้สถานการณ์ฉุกเฉิน อาทิเช่น วินาศภัย และภัยพิบัติต่าง
ๆ ที่อาจเกิดขึ้น เพื่อให้ธนาคารสามารถให้บริการได้อย่างต่อเนื่อง
หรือลดเวลาการหยุดชะงักการดำเนินงานของธนาคารให้อยู่ในระดับที่ยอมรับได้
ซึ่งทุกหน่วยงานของธนาคารมีส่วนร่วมในการจัดทำ และปรับปรุงแผนดังกล่าวทุก ๆ ปี
รวมถึงธนาคารได้มีการซักซ้อมการฟื้นฟูระบบคอมพิวเตอร์หลัก (Core Banking)
และการปฏิบัติงานในธุรกรรมงานสำคัญของธนาคารเป็นประจำทุกปี

ธนาคารได้มีการพัฒนาบุคลากรอยู่เสมอเพื่อเพิ่มประสิทธิภาพการทำงานของพนักงาน
โดยจัดส่งพนักงานเข้ารับการอบรมสัมมนาจากผู้จัดสัมมนาภายนอก
และมีการจัดอบรมสัมมนาภายในให้แก่พนักงาน
โดยเชิญวิทยากรที่มีความชำนาญจากหน่วยงานภายในของธนาคาร รวมทั้งวิทยากรผู้มีความรู้
ความเชี่ยวชาญจากภายนอกมาให้ความรู้เพิ่มเติมเพื่อเพิ่มพูนทักษะในการปฏิบัติงานของพนักงาน